R-kioskin kauppias Serkan Kiyancicek käy psykiatrisessa hoidossa stressaavan työnsä takia ja haluaa irtisanoutua välittömästi.

Helsingin Kalliossa sijaitsevassa R-kioskissa muutkin työntekijät ovat saaneet kuulla tappouhkauksia lähes päivittäin.

Viime viikolla mies tulee muina miehinä R-kioskiin. Hän katselee hetken tuotteita, nappaa sitten kahdeksan olueen pakkauksen ja lähtee pois paikalta. Kauppias Serkan Kiyancicek lähtee miehen perään. Hän juoksee varkaan kiinni ja nappaa oluet hänen kädestään.

– Mä tapan sut ählämi, huutaa varas ja pakenee paikalta.

Kyseessä on aivan tavallinen päivä Helsinginkadulla sijaitsevassa R-kioskissa.

Päästyään takaisin kioskiin Kiyancicek rauhoittelee tärisevät kätensä ja tasaa hengityksensä. Poliisille lähtee näpistysilmoitus videotallenteen kera, mutta kauppiaan mukaan se harvoin johtaa mihinkään.

– Poliisi tutkii tapausta usein ainoastaan, jos sama tekijä on näpistänyt monta kertaa, Kiyancicek sanoo ja hörppää kahvia.

”Turvallinen kioski”

Peilin ja valvontakameran avulla Serkan Kiyancicek voi tarkkailla, onko kioskissa varkaita. Hän on oppinut tunnistamaan näpistelijät jo kaukaa.

Tänään Kiyancicekillä on jälleen 12-tuntinen työpäivä edessä yksin, eikä kunnon ruokatauolle ehtinyt.

– Onko tänään vielä tapeltu tai varastettu, kysyy kioskin vakioasiakas tervehtiessään kauppiasta.

Ei ainakaan vielä. Tänään on ollut hyvä päivä.

Turkkilainen Kiyancicek on asunut Suomessa yhdeksän vuotta ja puhuu sujuvaa suomea. Aiemmin hän työskenteli bussikuskina, mikä oli miehen mukaan paljon turvallisempaa kuin hänen nykyinen työnsä.

Hän halusi kuitenkin kokeilla jotain muuta ja opiskeli ammattikorkeakoulussa työn ohessa ja ryhtyi kauppiaaksi. Aloittaessaan työt Helsinginkadun R-kioskissa miehelle vakuutettiin kioskin olevan turvallinen, vaikka todellisuudessa se oli kaikkea muuta.

Helvetti alkaa

Kiyancicek aloitti kauppiaana Helsinginkadulla sijaitsevassa R-Kioskissa lokakuussa vuonna 2014, ja karu totuus alkoi paljastua miltei heti.

– Varkauksia tuli lähes päivittäin. Kun menin varkaiden perään, sain aika karuja tappouhkauksia. Lisäksi minua on uhattu huumeneuloilla, päälleni on heitetty kahvia sekä kokista ja koen jatkuvasti rasismia, hän kertoo.

– Eräänä päivänä Kallion tunnettu hullu mies tuli sisälle, otti housut pois ja alkoi esitellä sukupuolielintään. Silloin kioskissa sattui olemaan paikalla vartijakin, joka ei kuitenkaan tehnyt mitään, Kiyancicek päivittelee.

Kauppias otti heti muutaman kuukauden työskentelyn jälkeen asian puheeksi aluepäällikön kanssa ja näytti kymmeniä järkyttäviä videoita R-kioskin pääkonttorissa. Hän korosti, ettei kioskissa ole turvallista työskennellä ja että hän pelkää oman sekä työntekijöidensä hengen puolesta.

Asian eteen ei Kiyancicekin mukaan kuitenkaan ole tehty mitään lukuun ottamatta lisävartijapalvelua.

Mielenterveys meni

Kauppias Serkan Kiyancicek ei kestä enää asiakkaita ollenkaan, koska hermot ovat koko ajan niin kireällä.

Kiyancicek on kärsinyt epäinhimillisestä kohtelusta työpaikallaan jo yli vuoden, ja miehelle alkaa vihdoin riittää. Muutaman päivän päästä hänellä on viimeinen keskustelu asiasta, jonka jälkeen hän voi irtisanoutua.

– Haluan pois nyt heti. Mielenterveyteni ja luottamukseni ihmisiin on mennyt, perhe-elämäni ja lapseni kärsivät, pelkään koko ajan henkeni puolesta. Olen tarvinnut psykiatrin apua tämän työn seurauksena. Psykiatrinikin oli sitä mieltä, että työ on lopetettava mahdollisimman pian, Kiyancicek huokaa.

Kauppiaan vaimo Kati Kiyancicek uskoi aluksi miehensä liioittelevan kokemiaan juttuja R-kioskissa. Videoita ja tapahtumia omin silmin nähtyään hän kuitenkin järkyttyi syvästi.

– Tuntuu siltä, ettei kukaan ota mieheni sanoja ja todisteita tosissaan. Mitään ei ole tehty tämän kioskin turvallisuuden parantamiseksi, vaikka mieheni ja hänen työntekijänsä kärsivät valtavasti. Serkan on koko ajan hermostunut, emmekä voi mennä perheenä minnekään, koska hän pelkää henkensä edestä. Tämä työ on ollut tyhjä arpa, vaimo sanoo surullisena.

Tappouhkauksia

Viimeksi lauantai-iltana Kiyancicek sai työntekijöiltään pelokkaita viestejä. Tappouhkauksia oli jälleen sadellut.

– Voin sanoa, että meidän R-kioskissa vain vahvat tyypit pärjää, tämä Helsinginkatu ei ole mikään normaali alue. En jaksanut hymyillä asiakkaalle, niin yksi uhkaili ja toinen yritti varastaa, eräs työntekijä kirjoitti viestissään kauppiaalle.

– Sain myös tappouhkauksen eräältä pariskunnalta, kun sain ne kiinni varastelusta, kirjoitti toinen.

Kiyancicek ei ole lopettamispäätöksensä kanssa yksin, vaan hän tuntee monia kauppiaita, jotka lopettavat samasta syystä ja pelkäävät henkensä edestä.

– Turvallisuutta pitäisi ehdottomasti parantaa, kukaan ei saa olla yksin vuorossa aamusta iltaan, se ei ole turvallista. En halua odottaa siihen asti, että minulle tai työntekijöilleni sattuu jotain. Lapsenikin sanovat aina, kun olen tekemässä lähtöä töihin, että isä, älä mene.

R-kioski: Panostamme turvallisuuteen

R-kioski Oy:n työsuojelu- ja turvallisuuspäällikön mukaan R-kioski ottaa vakavasti yksittäisten kioskien ja koko ketjun turvallisuuden.

– Kaikella vakavuudella panostamme turvallisuuteen, R-kioski Oy:n työsuojelu- ja turvallisuuspäällikkö Satu Ajoviita kommentoi Iltalehdelle.

Hän kertoo, että turvallisuuskysymyksiä tarkastellaan sekä ennaltaehkäisevän työn kannalta että tapauksissa, joissa haasteita ja riskejä on jo ilmennyt.

– Katsomme totta kai myös yksilöllisesti ja kioskikohtaisesti tarpeita, Ajoviita vakuuttaa.

Hänen mukaansa R-kioski panostaa kauppiaiden ja henkilöstön turvalliseen toimintaan kioskissa ja toimittaa mahdollisia lisäpalveluja. Lisäksi yritys haluaa panostaa kioskeissa työtään tekevien turvallisuuden tunteeseen.

– Molempia kyllä huomioidaan ja niihin panostetaan.

Keinot ja kaikki toiminta katsotaan haastavissa tilanteissa kioskikohtaisesti. Ajoviita ei voi yksityiskohtaisesti avata mahdollisia turvallisuuteen liittyviä toimenpiteitä. Hän toteaa, että kaupan alalla on erityisesti huomioitava turvallisuuden tunteen lisäksi myös turvallinen ja ennakoiva toiminta.